Въпрос с искане за писмен отговор P-009953/2014
до Комисията

Член 130 от Правилника за дейността

Filiz Hyusmenova (ALDE), Ilhan Kyuchyuk (ALDE) и Norica Nicolai (ALDE)

Относно:
Ефективното прилагане на свободата на движение и необоснованите пречки пред достъпа до пазара на труда в ЕС

Срокът на действие на преходния режим във връзка със свободата на движение на работници от Румъния и България изтече на 1 януари 2014 г., с което бяха премахнати всички потенциални ограничения пред техния достъп до пазарите на труда в ЕС. Макар че държавите членки са обвързани със задълженията, определени в Директива 2004/38/ЕО относно правото на граждани на Съюза и на членове на техните семейства да се движат и да пребивават свободно на територията на държавите членки, все още съществуват някои пречки пред гарантирането на ефективното прилагане на основната свобода на движение за всички граждани на ЕС. През последните месеци възникнаха няколко случая на ограничение на достъпа до публични и частни услуги за постоянно пребиваващи чужденци в държави членки. Конкретен пример са случаи, за които се съобщава, в които български и румънски работници не са могли да открият банкови сметки в Германия и Нидерландия – процес, който много често е задължително условие за сключване на трудов договор.
1.
Осведомена ли е Комисията за наблюдаваните понастоящем случаи на ограничения в достъпа до услуги за български и румънски работници, пребиваващи в друга държава членка?
2.
Какви инструменти съществуват понастоящем за контрол и преодоляване на тези пречки?
3.
Какви действия възнамерява да предприеме Комисията, за да гарантира ефективното прилагане на свободата на движение за всички граждани на ЕС и за да премахне всички необосновани пречки пред достъпа до пазара на труда в ЕС?

